ג'סמין מוגבלי

ג'סמין מוגבלי (באנגלית: Jasmin Moghbeli, נולדה ב-24 ביוני 1983) היא טייסת קרב, טייסת מסוקים, וטייסת ניסוי של הצי האמריקאי וטייסת חלל אמריקאית בנאס"א. היא בוגרת תואר ראשון מהמכון הטכנולוגי של מסצ'וסטסט ותואר שני בבית הספר של הצי ללימודים מתקדמים. מוגבלי היא אזרחית אמריקאית, ילידת גרמניה, בת להורים ממוצא כורדי-אירני. מוגבלי היא האדם הראשון ממוצא אירני שטס לחלל.

 ראשית חיים 
מוגבלי נולדה בשנת 1983 בבד נאוהיים, עיירה קטנה בדרום גרמניה להורים ממוצא כורדי-איראני. אמה פרשטה ואביה קאמי מוגבלי הם במקור מהעיר מהאבאד בצפון איראן. הם ברחו מאירן במהפיכה של 1979 לגרמניה, אך ב-1984 הגיעו לבאלדווין, ניו יורק, ארצות הברית. מוגבלי קיבלה אזרחות אמריקאית בכיתה ב'.

 השכלה 
מוגבלי בוגרת בית הספר התיכון באלדווין בניו יורק. יש לה תואר ראשון בהנדסת אווירונאוטיקה וטכנולוגיית מידע מהמכון הטכנולוגי של מסצ'וסטס בקיימברידג', ארצות הברית, ותואר שני באווירונאוטיקה בבית הספר של הצי ללימודים מתקדמים במונטריי, קליפורניה. מוגבלי היא בוגרת בית הספר לטייסי ניסוי של הצי האמריקאי בפאטוקסנט ריבר, מרילנד. במהלך לימודיה במכון הטכנולוגי של מסצ'וסטסט היא שיחקה בנבחרות הכדורעף והכדורסל.

 קריירה צבאית 
בשנת 2005 מוגבלי קיבלה דרגת לוטננט משנה ושימשה כקצינה בחיל הנחתים של ארצות הברית. לאחר שסיימה את הכשרתה כטייסת בקוונטיקו, וירג'יניה היא החלה לשרת בצי האמריקאי בשייטת בפנסקולה, פלורידה, שם הוכשרה כטייסת קרבית. היא קיבלה את כנפי הטייס שלה ב-2008 לאחר שהוכשרה להיות טייסת על מטוסי AH-1 קוברה ביחידה HMLA/T-303.

החל מ-2008 שרתה ביחידה HMLA-367 של חיל הנחתים האמריקאי, היא השתתפה בשני סבבים במלחמת אפגניסטן בין השנים 2009–2010. עם שובה מהשירות באפגניסטן היא צוותה ליחידה HMM-163 בטייסת מיראמר בקליפורניה. לאחר מכן הועברה ליחידה HMLA-367 איתה השתתפה בסבב השלישי שלה באפגניסטן ב-2012.

בעודה בשירות בחיל הנחתים האמריקאי, היא שרתה מעבר לים שלוש פעמים והשלימה 150 משימות לחימה קרביות.

ב-2012 החלה הכשרה כטייסת ניסוי בכיתה ה-144 של בית הספר לטייסי ניסוי של חיל האוויר האמריקאי. היא הפכה לטייסת ניסוי של מסוקי קוברה ביחידה VMX-1 בתחנת האווירית של חיל האוויר יומה, באריזונה. בתקופה זו החלה את לימודי התואר השני שלה.

כטייסת ניסוי היא הטיסה טיסות ניסוי שבחנו מערכות נשק שונות, מערכות הגנה יבשתיות, וציוד חומרה ותוכנה חדשני.

ב-2017 הצטרפה ליחידת הניסוי של חיל האוויר יומה VMX-22 ושרתה בטייסת בדיקה והערכה מבצעית ימית, ועסקה בעיקר בניסויים של מסוקי קוברה.

עם סיום שירותה הצבאי ב-2017 היא צברה יותר מ-2,000 שעות טיסה וטסה ב-150 משימות קרב, על יותר מ-25 סוגי מטוסים ומסוקים, כולל שלושה סבבים מבצעיים כחלק ממלחמת אפגניסטן.

 קריירה בנאס"א 
ממוזער|250px|צוות נאס"א כיתת 2017, תמונה מ-2019, מוגבלי במרכז התמונה

ב-2017 מוגבלי הצטרפה לנאס"א לכיתה ה-22 והחלה הכשרה של שנתיים כטייסת חלל.

בינואר 2020 היא סיימה יחד עם עוד 13 אסטרונאוטים את מסלול ההכשרה. התמקדות לימודי החלל שלה הייתה בתחזוקת מערכות שונות בתחנת החלל, מתוך מטרה לטוס לתחנת החלל ובעתיד לטוס לירח, לאסטרואידים קרובים לכדור הארץ, ולבסוף למאדים.

מוגבלי היא חלק מתוכנית ארטמיס להנחתת אישה ראשונה על הירח ב-2025.

בשנת 2020 היא הצטרפה לצוות Crew-7 של SpaceX כחלק מהתוכנית המאוישת המסחרית. מדובר בשיתוף פעולה של נאס"א וחברת SpaceX.

ב-26 באוגוסט 2023, יחד עם שלושה אסטרונאוטים נוספים משלוש מדינות שונות, טסה מוגבלי לתחנת החלל הבינלאומית במשימה של נאס"א כמפקדת משימת SpaceX Crew-7. הטיסה המריאה בפאלקון 9 ממרכז החלל קנדי של נאס"א בפלורידה, ארצות הברית. זוהי טיסת החלל הראשונה שלה. היא אמורה לשוב לכדור הארץ בתחילת 2024. איתה המריאו אנדראס מוגנסן מדנמרק, סטושי פורוקאווה מיפן וקונסטנטין בוריסוב מרוסיה. הם הצטרפו למשלחת מס' 69 לתחנת החלל הבין-לאומית ואחרי סיום פעילותה עברו למשלחת מס' 70. במהלך פעילות המשלחת היא ביצעה פעילות חוץ רכבית. מוגבלי חזרה מחלל במרץ 2024.

 פרסים והוקרה 
מוגבלי קיבלה ארבע מדליות אוויר, מדליית ציון לשבח של חיל הים וחיל הנחתים, ושלוש מדליות הישגים של חיל הים והנחתים. היא זכתה גם בפרס הצי האמריקני לטייסת ניסוי כיתה 144 מצטיינת שלב II ובפרס הסטודנטית המצטיינת על שם ויליאם מק'קול בתור בוגרת הכבוד של כיתה 144 של בית הספר לטייסי ניסוי של חיל האוויר של ארצות הברית.

 חיים אישיים 
מוגבלי נשואה לסם ולד, מסן אנטוניו, טקסס. הם הורים לתאומות זלדה ואסטל. בעלה הוא יהודי והם חוגגים גם את חג המולד וגם את חנוכה. בדצמבר 2023 שלחה סרטון לכבוד חנוכה מתחנת החלל הבינלאומית.

בראיון לניו יורקר סיפרה כי חלמה להיות אסטרונאוטית מאז היותה ילדה.

מוגבלי הביעה תמיכה במאבק לזכרה של מהסא אמיני.

 קישורים חיצוניים 


 ביוגרפיה של ג'סמין מוגבלי באתר נאס"א

 הערות שוליים 

קטגוריה:הלכי חלל אמריקאים
קטגוריה:אסטרונאוטיות אמריקאיות
קטגוריה:טייסות חיל האוויר של ארצות הברית (נשים)
קטגוריה:טייסי חיל האוויר של ארצות הברית
קטגוריה:מעוטרי מדליית האוויר
קטגוריה:מהנדסות אווירונאוטיקה אמריקאיות
קטגוריה:בוגרי המכון הטכנולוגי של מסצ'וסטס
קטגוריה:בוגרות המכון הטכנולוגי של מסצ'וסטס
קטגוריה:בוגרי בית הספר של הצי ללימודים מתקדמים
קטגוריה:אמריקאים ממוצא גרמני
קטגוריה:אמריקאיות ממוצא גרמני
קטגוריה:אמריקאים ממוצא איראני
קטגוריה:נשים זוכות פרסים
קטגוריה:טייסי חיל הנחתים של ארצות הברית
קטגוריה:אנשי הכוחות המזוינים של ארצות הברית במלחמת אפגניסטן
קטגוריה:מהגרות מגרמניה לארצות הברית
קטגוריה:מהגרים מגרמניה לארצות הברית
קטגוריה:אמריקאיות שנולדו ב-1983
קטגוריה:אמריקאים שנולדו ב-1983